khistorydata/jeongjo-sjw-relations huggingface dataset:
정조 6년
備忘記。觀此嶺伯放未放狀啓。未至配所罪人黃海道金川崔貴平。咸鏡道吉州李斗樞。全羅道務安柳彦燮。玉果李炯烈。黃海道信川李世琳。咸鏡道會寧黃河潤。原春道旌善姜稷。全羅道光陽私婢春丹。全羅道茂朱朴明五。黃海道安岳裵仁得。延安鄭淵川。長淵吳命乭。全羅道同福南三用。昌平僧就連。原春道高城黃龍金。咸鏡道吉州金致乞。平安道寧遠張晉翰。咸鏡道慶興李成規。鍾城李東杓。全羅道南原鄭助音方。珍島都應兪金福金。興陽都應千等竝放送。姑未發配罪人洪忠道沃川金益重。亦爲放送之意。分付各該配所道及本道。原傳敎當添書以下。該房知悉擧行。
정조 6년
以兵曹賞格單子。傳于柳誼曰。東山別監二人見漏。各給木二疋布一疋。單子中付標施行。直六名亦爲遺漏。各給木一疋。一體付標。
정조 6년
傳于柳誼曰。木布各一同。錢各一百兩。紬各二十疋。米各十石。送于淸衍淸璿郡主房。而木布兵曹錢。紬米戶曹擧行事。分付縣主房。木布各十疋。錢五十兩。紬五疋。米三石輸送。
정조 6년
以兵曹賞格木布內入單子。傳于柳誼曰。錢條遺漏三百貫。添書啓下事。知悉。此事每欲一番定式而未果。丙申以後。以內用名色。元無一疋綿一文錢判下之事焉。以是戶曹。隨其用處。書以某殿某處幾疋幾兩。而本曹則凡係賞格等各項上下。若在差備內事。則輒稱內入。然則後來考簿者。認爲無名之內入。非但殊違本意。抑亦有關後弊。此後隨其處所。入于廂庫。則曰入于廂庫。上下賞格處則曰上下賞格處。內入二字。更勿書之。予若耄荒。不承權輿。此爲有司者。執奏。可也。爭難。可也。以此惕念知悉擧行。
정조 6년
備忘記。此輩效勞。不可勝言。一爲一否。亦甚斑駁。況値同慶之日。宜有酬奬之典兼司僕金昌謙加資。令該曹卽爲下批。
정조 6년
以洪忠監司靑陽劉萬采孝行馳啓事啓本。傳于柳誼曰。然則何必回啓。旌閭事。分付。
정조 6년
以原春監司。江陵縣監李晉圭罪狀。令攸司稟處事狀啓。傳于柳誼曰。該縣監所爲。庸劣莫甚。而係是赦前事。分揀。
정조 6년
以原春監司。官族使金日采等。從重勘處事狀啓。傳曰。係是赦前事。蕩滌事。回諭。
정조 6년
以刑曹金達賢壓良事回啓。傳于柳誼曰。係是赦前事。勿論事。分付。
정조 6년
以刑曹尙州居童蒙金古宏擊錚事回啓。傳曰。古宏懲治一款。係是赦前事。勿論事。分付。
정조 6년
柳誼。以禮曹言啓曰。今此庭試殿試時。試官應辦。旣有戊戌殿試時除減傳敎。今番亦依此擧行乎。敢稟。傳曰。知道。
정조 6년
林錫喆。以觀象監官員。以領事提調意啓曰。元子宮供上。依定例三書一件。時憲七政書一件。白粧日課一件。白日課三十件及內人內官頒賜九十件。所入紙地。自明年爲始。磨鍊上下之意。分付該廳。何如。傳曰。此皆文具。待下敎擧行。可也。
정조 6년
柳誼。以兵曹言啓曰。新除授五衛將李在學。時無職名。卽爲口傳付軍職。何如。傳曰。允。
정조 6년
兵曹口傳政事。司直李在學單付。
정조 6년
柳誼。以兵曹言啓曰。以兼都承旨知事單付事。問于大臣後。草記事。命下。故依下敎。問于大臣。則領議政徐命善。以爲。崇政大司憲資憲都承旨副提學多有故例。而皆出一時特敎以正二品實職。仍帶都承旨。雖無可考之例。若因特敎擧行。則有何所拘於官方。大司成本非兼帶之職。以實職兼帶。亦多有之。此可爲傍照之一端。勿論吏兵曹窠。以實職兼帶都承旨。少無所妨云。左議政李福源。以爲。官方本所昧昧。正二品之兼知申。曾亦多見。而以知樞或他實職兼知申。未曾見聞。似是承宣任劇且重。以此兼他則或有之。而未有以他而兼他故耶。心所未詳。不得强對云。右議政金熤。以爲。官方素所昧然。不敢臆對。而前例之以兵判兼副學。或照例於以大臣兼文衡。而此乃變例。陞資後未卽爲當品實銜。雖似欠典。旣無前例。則姑且置之。以待承旨遞去後。除拜實職。恐爲無妨。而聞見謏寡。不能考據旁證云矣。敢啓。傳曰。寧有兼職。而無實職之官制乎。此後付樞銜軍銜間。指一定式。可也。
정조 6년
朴天行。以備邊司言啓曰。歲前發賣事。抄戶勘簿。分俵日子。依傳敎。問于該府該廳則以爲。抄戶文書。今明可以了畢。分給日子。今十七日爲始開倉云矣。敢啓。傳曰。知道。
정조 6년
柳誼。以備邊司言啓曰。貢市人弊瘼。皆以草記稟處事。命下矣。取考貢市人原情辭意。參量講究。則惠廳上下各貢中。其人漁夫。京營三南鳥銃月課。司僕寺等貢人所告內。或以爲來等貢價中。木邊。限一二年退限。亦以純錢預下云。或以爲均廳移納木。限一二年退限。亦以純錢如數受食云矣。本廳歲入木錢。本有定數。以其一年所捧。僅支一年所下云。一二年預下。初非可論。至於均廳移納木。當初從其願。以錢貸下。則到今退等之請。誠極痛駭。揆以事體。所當懲治勿施。而今此駐輦詢瘼。特出亞歲軫恤之德意。且錢荒之弊。亦不可不念。毋論此貢彼貢。來等所下各貢木邊。限數朔以純錢磨鍊。竝與錢邊而量宜預下。以救目前錢荒之弊事。分付該廳。司宰監貢人所告內以爲。戊戌減貢二千三百石。請令依前復舊云矣。戊戌減貢時。旣以參考進排。量宜磨鍊。則此後隨其進排處所續請。加數磨鍊。猶或可也。今此全數復貢云云。極涉猥屑。黍皮契貢人所告內以爲。太僕馬鞍所入黍皮。願爲依前進排云矣。契人先業。雖若可矜。而太僕馬鞍。旣以本寺馬皮造用。則捨此取彼。係是行不得之政。弓角契貢人所告內以爲。唐角限二千片貿來事。分付灣府。勿侵云矣。考見通文館志。則康熙辛丑。以水牛弓角。元非本國所出。請於每年許令隨便兌換等由。具咨順付。而回咨不許收買。則今雖分付灣府勿爲禁斷。其能無事出柵。有未可必。直令貿來。亦或有生梗之慮。竝置之。拘皮契貢人所告內以爲。水獺皮潛商。另加禁斷云矣。蓋此獺皮。在我國爲歲幣之需。在彼國爲當禁之物。則松商之符同商譯。都買潛越者。殊極痛駭。此後潛越之類。斷之以法。只令獺皮行於國中。則貿取之道。不患不得。以此嚴飭松都及灣府。以爲各別禁斷之地。鴨島契貢人所告內以爲。加用草薍。請受價本云矣。蓋此草物進排。旣已劃給全島。又爲磨鍊役價。無論足否。擔當擧行。則水沈燒燼外。元無隨其加進排。續續給價之規。依願許施。非所可論。而加數進排。果如渠言。則其所稱冤。亦或無怪。分付戶曹。參考已例。量宜劃給。長興庫貢人所告內以爲。閤門進排地衣。無價進排。各處拜席。白地進排。判付紙啓辭紙。乃是楮注紙會減。而紙品與諸處進排稍異而竝爲稱冤矣。地衣事。前因渠輩之陳弊。已自廟堂決處。今此煩訴。殊涉猥越。依前擧行之意。分付。拜席事。雖有每年都下之物。而各處進排。數不相當。破傷閪失。勢所必至。此則考其進排處所與都下之數。參商定給事。分付戶曹。紙品事。實狀旣如此。則今於詢瘼之下。宜有釐正之道。詳考傍照之例。量宜會減事。一體知委。柳笥契貢人所告內以爲。各處進排柳器。請令依數會減云矣。凡諸進排。雖有定例。前例許多處所。或不無閪失未會減之慮。自戶曹從實査問。酌量會減事。亦爲分付。立廛市民所告內以爲。貸下官銀五千兩。依昨年例。包外越送云矣。包外越送。係是格外。昨年一番。旣出特恩。每年引例。非所可論。帽子廛市民所告內以爲。本廛所給二百隻。毋論元稅帽充與不充。準數貿來云矣。稅帽節目。專爲使行公用與還報公貨。則其所設施。法意有在。昨冬二百隻之特許加貿。係是曠絶之恩。而初不送價貿來。橫取稅內之二百隻。公食格外之八千兩。一年二年。欲以爲常。事極無據。生鮮廛市民所告內以爲。內局所納藥蟹價。請自惠廳上下云矣。戶曹上下多少。雖云不同。廛契進排受價。各有處所。今不可創出無前之規。曲循非法之訴。苧布廛市民所告內以爲。亂廛物種。復舊屬公。捧甘三司。同爲出禁云矣。屬公雖是舊法。革罷爲軫民弊。則今不可以一廛利害。復爲創行。且三司同禁。又是無前之事。亦難輕許。牛廛市民所告內以爲。乳牛落本。乞賜變通云矣。本廛之擔當乳牛。不但累百年已行之事。本自司僕寺。十年一次出給十首牛。又於改立之時。必添價本喂養之物。從優上下。一年之內。九朔則使役。三冬則供乳。千餘兩落本。全不成說。至於松坡沙坪諸處。私賣之弊其來已久。猝難禁斷。上米廛市民所告內以爲。南門內米契。與雜穀廛符同奪利。請加禁斷云。南門米契雜穀廛市民等所告內以爲。因上米廛之侵虐濫稅。不勝其苦。請加禁斷云。而南門米契。則願得復設廛名矣。三廛之互相爭訟。積有年所。彼此之奪利濫稅。難保其必無。令該署兩加禁斷。至於復廛一事。旣有弊端。似難輕議。竝置之。東床廛市民所告內以爲。各營門象毛黃蜜。必令貿用於渠廛云矣。此兩種。各營門或貿來於燕行之時。或買用於所産之邑。自是常事。有難防禁。而此外或値自京貿取之時。則勿令雜類居間防納。從市直取用於本廛事。分付各營門。鐵物廛市民所告內以爲。治匠輩街路亂賣。另加禁斷云矣。匠則造。廛則賣。所業各異。治匠之列肆亂賣。便屬犯科。若其小小鐵物之不載市案者。匠手之手造資生。有難一朝痛斷。而至於雜用鐵物之厥數夥然者。不可一任其潛賣。分付法司。施以當律。烟草廛市民所告內以爲。畿內富商輩之中間都執。潛藏亂賣。請加禁斷云矣。各廛亂廛。自有當律。此亦使渠輩。窺察執捉。往告京兆。依律處置。雜廛市民所告內以爲。宣武祠等諸處。釣耒等三種。無價進排。乞賜變通云矣。戶曹上下。一從定例。而此三種。不載於定例者。必因用後還下而然。定例外給價。有難輕議。此後申飭各處。用卽還下。其中如有破傷者。籌摘給價之意。分付戶曹。成均館典僕等所告內以爲。多士供饋時。炊飯木溫堗柴飯豆。自備擔當。至於三千餘兩之多。乞賜變通云矣。供士之需。旣自養賢庫上下。則其所擔當之殆過三千。誠未可曉。而實狀若如此。則亦難置而不論。分付成均館。另加査實。從長釐正。何如。傳曰。允。漁夫契京營月課司僕等貢人貢價預下或退限事。申飭該廳。必須從長決處。司宰監貢人事。令該監如有可以周旋之方。亦爲從長稟處。黍皮契事。向因上言有覆啓。申飭該寺。俾無除市弊。反生貢弊之患。弓角契事。旣有約條。有難變更。而自灣府不必奪執屬公。此亦自廟堂。量宜措辭。知委該府。狗皮契事。以彼國所禁之物。爲我國要用之需。則任其潛越。初不痛禁。豈可曰得計。嚴飭松營灣府。此後復有前日潛賣之弊。而現發於使行。則留守府尹。難免重勘。亦以此意。令該曹添入使行齎去事目中。痛加禁斷。立廛貸下官銀之包外越送事。衙門營門之私人。惟意售慾。圖得包外越給之備關。而特敎貸給之市民。獨可不用此例乎。此則更爲商量稟處。其他條件。依草記施行。亦令所管衙門。更或有變通之政。從後稟處。
정조 6년
柳誼。以武一所差備官。以試官意啓曰。今日賀班罷後。仍試鐵箭入格擧子二十四人之意。敢啓。傳曰。知道。
정조 6년
柳誼。以武二所差備官。以試官意啓曰。本所鐵箭。昨日未應試二百十二人。而今日入格六十一人內。三技入格五人。未入格四十一人。未及試取一百十人之意。敢啓。傳曰。知道。
정조 6년
柳誼。以武三所差備官。以試官意啓曰。今日午後開場試取鐵箭。當日應射五十八人內。入格二十八人。未入格三十人之意。敢啓。傳曰。知道。
정조 6년
林錫喆。以刑曹言啓曰。海西放未放啓本來到。未至配所罪人中減死秩。全羅道興陽李菊。流三千里長興金德文。金堤崔奉西。竝卽放送事。命下矣。依傳敎。卽爲放送後啓聞事。發關分付于該道道臣之意。敢啓。傳曰。知道。
정조 6년
林錫喆。以刑曹言啓曰。完伯放未放啓本來到。未至配所罪人中。不限年及減死秩。平安道陽德鄭潤根。咸從金兌濬。慈山嚴成云。黃海道白川鄭潤身。咸鏡道甲山丁以纘。洪忠道延豊鄭潤吉。慶尙道巨濟全日先。三嘉林女於仁惡。咸陽李元輝。河東金尙伯。義興鄭潤國。原春道鐵原梁大善。咸鏡道明川大守哲。穩城張永浩。洪忠道木川尹博。忠州金光夏等。竝卽放送。其中雖有自配所道。徒流案修來。向日疎決時。已蒙放者。不必區別。但依傳敎放送之意。分付配所道事。卽爲分付刑曹事。命下矣。依傳敎。卽爲放送後啓聞事。發關分付于各該道臣。而其中平安道陽德縣定配罪人鄭潤根。因本道到配啓本。頃日疎決時。已爲蒙放。故今此行會中。不爲擧論之意。敢啓。傳曰。知道。
정조 6년
柳誼。以左右捕盜廳言啓曰。昌平罪人梁濟基吳奎源。卽自全羅監營。移文捉上。故嚴囚左捕廳之意。敢啓。傳曰。知道。
정조 6년
柳誼。以左右捕盜廳言啓曰。罪人大圭。自三水府捉來。嚴囚左捕廳。文書一封。亦爲逢授之意。敢啓。傳曰。知道。
정조 6년
柳誼。以左邊捕盜廳言啓曰。因兵曹草記。木覓山蠶頭放火罪人黃河潤。嚴囚本廳之意。敢啓。傳曰。知道。
정조 6년
內醫院啓目。崔重珽等汰去。代李完白朴明遂。差下。何如。判付啓。當此大霈。跛躄皆聳。其矣等耳。豈可不霑一視之澤是旀。況旀伊時所犯。亦可謂非今斯今。崔重珽汰去。特爲分揀。仍卽復屬爲旀。差代二人段。未知術業之優劣。人地之如何。更良指一回啓爲良如敎。
정조 6년
壬寅十二月初九日巳時。上御誠正閣。時原任大臣入侍時。領府事金尙喆。領議政徐命善。判府事鄭弘淳李徽之。領敦寧洪樂性。左議政李福源。右議政金熤。藥房提調金華鎭。行左承旨李世奭。記事官趙衍德。記注官金健修金鳳顯。以次進伏訖。尙喆曰。日寒愈劇。伏未審日間。聖體。若何。上曰。眼部痰核。漸致滋大。數日頗爲苦矣。命善曰。近因大霈之政。過費心力。故有此添劇之患矣。上曰。今則少愈矣。命善曰。臣於閤外。與僚相相議。則再明日殿試。冒寒親臨。恐損聖體。差退五六日。爲好矣。上曰。今若退定。則遐鄕武士。必多留滯之弊。實難强從矣。福源曰。十六日爲尤吉云矣。上曰。武科以四技取二技。便是歇規矣。命善曰。聖敎誠然。以歇科規。多出武科。則在中外同慶之意。實無所妨矣。上曰。今番疎決。果何如云耶。尙喆曰。惠澤旁流。萬姓俱歡。此實導揚和氣之事矣。熤曰。自有霈澤以來。無如今番矣。命善曰。韓翼謩不在徒流案。故該府不得擧行云矣。上曰。臺啓中。以還寢爲辭。則似在徒流中矣。弘淳曰。生前旣蒙宥還。則今入赦典。亦甚爲宜矣。上曰。安邊府使鄭淵淳事。予用嘉之。向日賊招中所謂。化翁攫土蒼蒼擲。海若驅潮白白來詩句。初非吳尙顯所作。旣是他人詩云爾。則當問於金廷彦。覈其虛實。然後可以發捕云。如是論報營門者。誠有意見矣。命善曰。其所措置。果如聖敎矣。弘淳曰。事當倉卒。易致恇怯。而如是擧行。亦爲可尙矣。上曰。此事顚末。嚴覈金勛則以爲。渠輩三人。偕往鎭川。同住山谷中。而所謂詩句。卽北道文官吳姓人所作云。尙顯旣經察訪。年過七十。則豈與仁邦。偕往鎭川。作此謀計耶。細究事狀。似不必然。故昨於北伯回諭。仍命解枷。只査其仁邦之知與不知矣。尙喆曰。吳尙顯。卽北關盛名之人矣。命善曰。此人名字。旣與賊招相左。似無致疑之端矣。熤曰。尙顯。卽自其中有名之人。賊徒之指此爲證者。凡於召募之際。藉此爲重之計矣。上曰。北伯狀啓。卿等輪見。可也。命善進讀訖。福源曰。觀此狀辭。則待明發捕云云。不善科量之事矣。上曰。事在疑信。故有此論報矣。熤曰。此人雖値拘獄。終致白脫。則自歸平人。而待明發捕者。亦涉可訝矣。尙喆曰。獄體有重。監司之如是狀啓。誠得宜矣。樂性曰。監司之論以狀罷。恐有後弊而然矣。上曰。李京來必有其人矣。命善曰。人物疤記。以爲兩眼如燈。恰似其人云矣。上曰。海西罪人供內以爲。鄭鑑錄已焚於己卯云。而仁邦憑藉此冊。做出六字凶言矣。命善曰。臣聞具綜言。則罪人以爲。厥冊手自書之云矣。上曰。朴景遠何以勘處乎。命善曰。此是瑞集之叔。本罪外。亦有應坐之律矣。尙喆曰。風水之家。稱以道詵祕記。世或有藏置之事矣。熤曰。圖書讖符。古有禁令。今此書置。亦有其罪矣。上曰。箕伯狀啓中。金天鼎爲名人稱以役鬼。而與仁邦同惡相濟之人矣。命善曰。此賊就捕。誠爲幸矣。上曰。京來之煽惑人心。誠極痛惡矣。命善曰。果然矣。上曰。德相雖不知仁邦。而仁邦旣曰。推尊爲大先生。則在國爲逆臣。在先正亦悖孫。不可不置法。而追念先朝。恐傷德意矣。命善曰。此賊自陷大戾。殿下雖追念舊之意。安可容貸乎。上曰。今若設鞫。則當以四字發問矣。當初疏本。自有所受處。而予亦親見之。其所說去。皆是語犯莫重。有不忍形言者。故予果挽止。畢竟以四字改之。伊時草本云云。不若今本四字之藏頭說話耳。且在己亥夏間。以殿下家事之說。向予言之者。何等莫重莫大之語。而敢發於筵席之間乎。伊後閭里之間。大播訛傳之說。藏閉布廛。捉慝帽工。爲官長者。錯認爲眞有是事。則德相時帶戶曹參判。與權奸互相傳說。看作尋常。又於數日後登筵。肆然發口。世豈有如許道理乎。所謂學問云云。專昧經義。徒襲註解。登筵露拙。已無可言。而朱子節酌。向予勸讀。世亦有此等冊名乎。以此推之。其不學無識。於此可見矣。予於德相。前後辜犯。置之勿問者。欲保終始矣。今此海凶湖孽。換面迭出。以德相爲窩窟根柢。則奸臟畢露。路人皆知。雖欲曲貸。安可得乎。前後事實。載之野史。予無所愧。況趙靜菴家。亦出逆孫。論以事面。先正自先正。德相自德相。今若一日生存。則爲世道貽害。當如何哉。樂性曰。如此劇賊。不可暫時容貸矣。福源曰。此賊罪案。只知有四字而已。不知有此等辜犯矣。今承下敎。實是亘萬古所無之逆矣。上曰。四百年鞫體。在今盡壞。若不嚴加懲治。法將安施。且以淸溪先生四字加之。則初無一分可生之道。不可以久囚樣。仍置獄中矣。命善曰。聖敎誠然。趁卽設鞫。以置邦憲。宜矣。上曰。今此四字註釋。隱然歸之於聖德事。尤極痛駭。大抵天下事。悅服人心。爲第一底道。而今此澤白泓徵輩繼出。而世道之陷溺。人心之滋惑。益無可言矣。命善曰。一世之誑惑。專由此賊之譸張矣。上曰。沈樂洙上疏。何爲而出也。命善曰。只言其裏。不道外事。是亦可怪矣。上曰。卿等出赴金吾。卽設推鞫。直捧遲晩。可也。命善曰。煥億當施應坐之律矣。熤曰。此等凶逆。不可以應坐論律矣。上曰。歲前盡爲收殺。可也。命善曰。臣等俄已仰達。而再明日殿座。卽許退行。宜矣。上曰。當觀勢爲之。而若退初定日則西北擧人。欲令館學許付食堂矣。命善曰。聖敎誠好矣。命善曰。元子定號之後。昭容進爵。係是應行之節。故敢達矣。上曰。雖待冊封後。不至爲晩矣。命善曰。今則事體自別。恐不可不卽爲擧行矣。上曰。不必煩請。從當商量下敎矣。出擧條命善曰。增廣有待秋成擧行之命。而莫重慶科。不可許久遲緩。以春間推擇之意。分付該曹。何如。上曰。依爲之。出擧條上曰。肅廟朝設小增廣矣。命善曰。今番合兩慶。當設大增廣矣。樂性曰。己卯春進定增廣。來秋退行式年矣。命善曰。明日次對。不爲設行。故將欲備局坐起矣。守摠兩營舊還。特許停退。各道結錢。折半收捧。宜矣。上曰。蠲減結錢。則小民當爲蒙惠耶。華鎭曰。富民有土。都蒙其惠。小民無食。專靠還穀。許減耗條。則庶爲均惠之政矣。上曰。大臣之意。何如。尙喆等曰。提調所奏。誠好矣。上曰。一年結錢所捧。爲幾何乎。弘淳曰。數之多寡。專在收租之增減。而似不下六七萬兩矣。命善曰。一年所捧。亦不少矣。弘淳曰。先王朝隨其道邑之豐歉。以爲增減矣。尙喆曰。若施實惠。則以均廳擧行。似無妨矣。弘淳曰。本廳有難擧行矣。上曰。漁鹽船稅。判府事以爲。使監兵營主管則爲好云。果何如。尙喆曰。若以本邑收納。則或不無侵漁之患矣。徽之曰。挽近以來。京江船不滿五六十隻矣。熤曰。江華船隻。亦不過四五十隻矣。上曰。船隻之漸致減縮。亦一悶事矣。命善曰。果然矣。上曰。兩西領運船。何不上來乎。命善曰。今則堅氷塞江。有難到泊矣。命書傳敎曰。政官牌招開政。命善曰。吏曹判書金華鎭。當此大政之月。自多擧行之事。兼帶內局提調。今姑許遞。何如。上曰。依爲之。出擧條弘淳曰。新除授本院提調。待下批牌招察任。何如。上曰。依爲之。出擧條命書榻敎曰。都承旨呈辭勿施。牌招察任。又命書榻敎曰。進御菊花散。自今日停止。命退。諸臣以次退出。
정조 6년
兼都承旨嚴璹坐。行左承旨李世奭坐。右承旨林錫喆坐直。左副承旨朴天行坐。右副承旨尹履相坐。同副承旨柳誼坐直。注書李祖承病趙衍德仕。假注書李敬行仕直。事變假注書馬思人仕。
정조 6년
傳于林錫喆曰。右承旨與入直閣臣吏判入侍。
정조 6년
傳于柳誼曰。同義禁尹師國。本職亦爲遞差。
정조 6년
柳誼。以備邊司言啓曰。慶尙左水使具敍五。以其實病。連呈辭狀。邊閫重任。不可一任其瘝曠。改差。何如。傳曰。允。全羅左水使姜五成。莅任殆及瓜熟。侍衛亦甚苟簡。亦爲改差。令政院政官。牌招開政。仍令今日政擇差。待下批。皆令歲前辭朝。
정조 6년
有政。吏批。判書金華鎭。參判李在協。參議沈豐之進。右承旨林錫喆進。以沈念祖爲兵曹參判。具善復爲兼判義禁。李𡊠爲同義禁。閔孝克爲禮曹正郞。林復基張光益白景煜林益炫金鼎九爲書題。
정조 6년
兵批。判書徐有隣進。參判沈念祖未肅拜。參議鄭啓淳入直進。參知趙鼎鎭病。同副承旨柳誼進。以朴㞳爲同知。李鎭翼爲副摠管。具修溫爲僉知。李潤謙爲五衛將。許𡨶爲慶尙左水使。孫相龍爲全羅左水使。同知二單姜五成姜泰翼。副護軍徐有大李性默申大顯具敍五李壽鵬田光說李吉培金㷞李輯李晟金弘濟李恒訥田見龍。副司直尹師國趙鎭寬鄭煥猷金宇鎭李時秀尹行元趙城鎭。
정조 6년
傳于林錫喆曰。更思此時。畿甸尤甚邑守令遞易。實所可悶。坡州牧使許𡨶仍任。水使有闕之代。卽令該曹口傳擇擬以入。
정조 6년
兵曹口傳政事。以李喆運爲慶尙左水使。
정조 6년
以備忘記。傳于柳誼曰。排設房司鑰有頉。本弓房司鑰趙壽岡。弓房司鑰遷轉。本閣吏崔泰峻。弓房司鑰有頉。本書題白景煜。書題遷轉。本前書題朴德起除授。傳命司謁有頉。本弓房司鑰白景煜差下。弓房司鑰崔泰峻。一體加差。
정조 6년
以備忘記。傳于柳誼曰。大抵惠澤。雖貴博施。亦莫貴於區別災實。今年京畿湖西竝與稍實邑而悉行分數停退之典。嶺南之尤甚之次。關東之原橫兩邑。亦蒙一視之擧。而所未蒙者。惟是北關西關湖南海西。而關西則無尤甚。非所可論。海西則尤甚。只是四邑。參以所聞。不至於畿湖。而湖南亦似勝於嶺南。俱不必擧論。但聞近日北關往來人言。三甲獨被歉荒。民情遑急云。彼兩邑。距京師道路絶遠。雖及今停退。頒令當費數旬。咸鏡道兩邑新還。特爲停退。以此意三懸鈴分付道臣。使之星火知委。俾遐陬民庶。均被軫恤之惠事。廟堂知悉。
정조 6년
以備忘記傳于柳誼曰。今番疎決。謹遵乙卯故事。頒赦翌日。自京司謄出徒流案。直行曠蕩之典。外方則不必有更修放未放之擧。而觀此數道狀本。只以疏放後罪人之到配者修啓。而或爲一人。或爲二三人。考其罪目。則亦以未到配所秩。日前擧皆蒙放者也。該曹之當初發關時。不言世室及定號陳賀後赦令之故。外方擧行。有此做錯。刑曹行公堂上。從重推考。更令廟堂枚擧此意。星火知委諸道。已修啓處原啓目。自政院下送。未修啓處。勿令修啓。但以赦文祗受緣由馳啓事。措辭行會。
정조 6년
以京畿監司敗船罪人鄭福良等。姑爲仍囚。以待處分事狀啓。傳于柳誼曰。纔有下敎。當自廟堂行會。而減死之類。猶命疏釋。況此罪乎。金德連等七名。拿致卿營後。勿更犯之意。嚴飭曉諭後放送事。回諭。
정조 6년
林錫喆。以禮曹言啓曰。卽接宗廟暑所報。則今日日次奉審。宗廟第五室龕內東邊木斑子。自北第二井南邊小欄木一片。墜落於神榻上云。莫重殿內神榻上。有此木片墜落之事。聞極驚心。慰安祭。不卜日今十二日設行。而臣曹與本署提調。卽爲進詣。眼同奉審後稟處。何如。傳曰。允。
정조 6년
林錫喆。以禮曹言啓曰。臣尙淳。與本署都提調臣李徽之。進詣宗廟。眼同奉審。則第五室龕內東邊木斑子。自北第二井南邊小欄木一箇。墜落於神榻上。果如本署所報。以木尺尺量。則長爲二尺五寸。廣厚各爲一寸六分許。鐵釘年久銷鑠。以致墜落。本木少無所傷。以此仍用。只改着釘。事甚便當。告由修改。今十五日望祭兼行。而依己丑年例。只當室祝文中。以此措辭撰出。始役吉時。同日辰時爲吉云。以此日時擧行。所用雜物。令各該司磨鍊進排。亦令繕工監別定監役官趁卽修改。而臣曹與戶工曹堂上。眼同看檢。何如。傳曰。允。
정조 6년
柳誼。以吏曹言啓曰。本曹假郞廳金命彦。身病猝重。勢難入直。今姑改差。其代以成均館典籍金泓哲。差下之意。敢啓。傳曰。知道。
정조 6년
柳誼。以兵曹言啓曰。鄕外武士。令三軍門兵曹。至殿試日。量宜給糧資事。命下矣。各道武士。臣曹與三軍門。酌量分排。而黃海道武士一百十二人。則今日爲始。殿試日至糧資。自本曹量宜題給之意。敢啓。傳曰。知道。
정조 6년
柳誼。以訓鍊都監言啓曰。鄕外武士。令三軍門兵曹。至殿試日。量宜給糧資事。命下矣。依兵曹分排。京畿武士八十八人。洪忠道武士十二人。今日爲始。殿試日至糧資。量宜分給之意。敢啓。傳曰。知道。
정조 6년
柳誼。以禁衛營言啓曰。鄕外武士。令三軍門兵曹。至殿試日。量宜給糧資事。命下矣。各道武士。依兵曹分排。全羅道武士十五人。原春道武士二十二人。咸鏡道武士二人。濟州武士四十七人。合八十六人。今日爲始。殿試日至糧資。自本營量宜分給之意。敢啓。傳曰。知道。
정조 6년
柳誼。以御營廳言啓曰。鄕外武士。令三軍門兵曹。至殿試日。量宜給糧資事。命下矣。依兵曹分排。平安道武士七十人。慶尙道武士二十六人。合九十六人。今日爲始。殿試日至糧資。自本廳量宜分給之意。敢啓。傳曰。知道。
정조 6년
司宰監提調臣具善復啓曰。因本監貢人弊瘼。備局草記據。令該監。如有可以周便之方。亦爲從長稟處事。命下矣。取考前後事實。則戊戌所減貢價。至爲二千三百石之多。數多貢人之失業號呼。理所必至。戶曹謂以就其進排所減。量減其數云。而貢人稱冤。在於五年再閏。初不磨鍊。一竝減去。他貢之有遺在。而不減者何限。而本貢之獨爲見減。未蒙朝家一視之澤。不無渠輩向隅之歎。且以目下進排言之。元貢無遺在。故加進排之數。自歸於戶曹之別貿。元貢價與別貿價。相去懸殊。此實爲難支之端。願以復貢。呼訴不已。而當初戶曹之裁減。旣有商量。則雖有渠輩之號冤。有不可隨時弛張。而目今新設宮供上宣飯。已爲依例加進排。事面與前有異。一年魚鹽別貿及閏朔條通計。則厥數夥然。雖以前減中。限折半還爲出給。揆以公私。別無過濫之慮。比諸各貢。實有均被之惠。而事係貢物存減。臣不敢擅便。上裁。何如。傳曰。更與攸司之臣相議。的確停當。後日登對時。指一稟處。
정조 6년
柳誼。以備邊司言啓曰。貢市人弊瘼草記批旨內。立廛貸下官銀之包外越送事。更加商量稟處事。命下矣。包外越送。係是格外。故當初覆奏。不得許施。今此量處之聖敎。寔出軫恤之德意。其在對揚之道。不必膠守常例。立廛官銀五千兩。準限前包外許越之意。分付灣府。何如。傳曰。允。此後無論各營門及衙門。受出備關。包外許越之規。永爲革罷。如其不獲已之事。自本司草記蒙允。然後許施。如是定式。而甘聽囑託。暗地許施。則焉有如許有司堂上。此則屬之理外。律名姑不磨鍊。而雖以箕營灣府言之。不準本司啓下公文。擅自許越。則監司府尹。當以潛賣不禁律論。以此意行會該道。
정조 6년
朴天行。以義禁府言啓曰。卽接平安監司徐浩修。黃海監司黃昇源牒報及成冊。則大逆不道罪人仁邦。應坐諸人。査出以來矣。仁邦妻大阿只。年二十八。全羅道康津縣古今島爲婢。子東伊。年四。以年未滿免絞。靈巖郡楸子島爲奴。女於仁連。年一。康津縣薪智島爲婢。姪子英伊。年十三。慶尙道泗川縣流三千里安置。而右罪人等。時囚於谷山縣獄。依例令刑曹押送于各其配所。毋元央。年七十五云。依法典免坐。何如。傳曰。允。
정조 6년
朴天行。以義禁府言啓曰。削黜罪人鄭履煥。依傳敎放送之意。敢啓。傳曰。知道。
정조 6년
朴天行。以刑曹言啓曰。備忘記。觀此嶺伯放未放狀啓。未至配所罪人黃海道金川崔貴平。咸鏡道吉州李斗樞。全羅道務安柳彦燮。玉果李炯烈。黃海道信川李世琳。咸鏡道會寧黃河潤。原春道旌善姜稷。全羅道光陽私婢春丹。全羅道茂朱朴明五。黃海道安岳裵仁得。延安鄭淵川。長淵吳命乭。全羅道同福南三用。昌平僧就連。原春道高城黃龍金。咸鏡道吉州金致乞。平安道寧遠張晉翰。咸鏡道慶興李成規。鍾城李東杓。全羅道南原鄭助音方。珍島都應兪金福金。興陽都應千等竝放送。姑未發配深人洪忠道沃川金益重。亦爲放送之意。分付各該配所道及本道事。命下矣。依傳敎。卽爲放送後啓聞事。發關分付于各該道臣。而其中黃海道金川崔貴平。全羅道務安柳彦燮。玉果李炯烈。原春道旌善姜稷。因本道到配啓本。頃日疎決時已爲蒙放。故今此行會中。不爲擧論之意。敢啓。傳曰。知道。
정조 6년
禁府啓目。吏曹佐郞李魯春原情云云。問目內辭緣。不爲直陳。泛稱遲晩。事極可駭。所當請刑是白乎矣。曾經侍從。勿爲請刑。旣有先朝受敎。上裁。何如。判付啓。王府拿問事體。何莫非嚴重。而至於口招。尤有自別是隱。則觀此捧招啓目。非口招之體。卽原情之式。前後申飭之下。焉敢乃爾。卿等及該房都事。難免重勘。而纔經大赦乙仍于。姑從末勘。卿等遞差。都事拿處鞫事。收殺後捧供爲旀。囚供段。數行說話。無嚴莫甚。其委折。次堂卽爲開坐。更捧口招以聞爲良如敎。
정조 6년
朴天行啓曰。時囚罪人李魯春。卽爲開坐捧供事。命下。而知義禁鄭昌聖。同義禁任希曾。謂有情勢。陳疏到院。原疏纔已退却。而成命之下。尙不擧行。極爲未安。推考警責。使之趁卽開坐。何如。傳曰。未知有甚情勢。到院疏入之。
정조 6년
大司憲鄭好仁疏曰。伏以。寶鑑祗獻於太廟。寧考尊奉於世室。乃於法殿受賀之日。爰降元子定號之命。繼述之聖孝益光。鞏固之邦基永奠。歡忭之忱。大小惟均。仍伏念。今者移置鄭妻之命。實不勝萬萬驚愕之至也。以鄭妻之逆。而尙今假息於海島。今又欲轉移於陸地。殿下雖以私恩行之。而爲今日北面。而事殿下者。其敢奉而行之乎。噫嘻。危逼聖躬。沮遏大策。爲厚麟之窩窟者。鄭妻也。謀傾宗社。潛懷異圖。爲範能之根柢者鄭妻也。臣於年前。三夜伏閤。未蒙允從。至今共戴一天。尙覺憤血之撑腔。日前命下之後。臣始聞而憂慨欲死。卽率諸僚。蒼黃齊進於闕外。將欲叫閽力請。而旋伏聞喉院之已爲繳納。及夫聯箚。凡係隄防之類。竝先論列。而至於此賊之移置。惟俟成命之亟寢。卽又伏奉大僚之箚批旨下者。聖意旣靳於嘉納。辭敎諄複於引喩。臣於是乎尤爲之徊徨抑鬱。誠不能無憾於大聖人處分之過當也。噫。彼鄭妻之千妖萬惡。筆不勝書。而最其荷先朝如天之德。受先朝止慈之恩。乃反謀危先王之宗國。自干先王之法紀。儻使其罪惡。早著於先大王在宥之日。則先大王割恩之誅。必先於鄭妻。此非但今日之罪人。卽是先朝之罪人。殿下所以仰體先大王至意。乃在於先誅先大王之罪人。這箇義理。亘萬古而不悖。臣之頃年筵席。備陳此義。伏想或賜俯燭而記有矣。至若世龍妻故事。亦有大不相同者。伊時龍妻之出海。爲其犯罪者世龍。而其妻則不過緣坐也。今此鄭妻之惡逆。卽是渠身之自作。非如龍妻之所坐。烏可援此而證彼。混議於減宥之中哉。當此邦慶無疆。惠澤旁流。環東方含生之類。莫不蹈舞而鼓聳。涵濡於雨露之仁。同歸於維新之化。以今同慶之心。孰不欲仰承天地之德意。導迎祥和之氣像。而惟此元惡大憝之屈法而曲恕。誠恐王綱之自此而蕩然。凶逆之由此而覬覦。方來之憂。非細故也。伏願聖明。亟加三思。勿以臣言輕。而卽賜採納焉。且念臣之前後辜負。有罪如山。今於見職。夫豈有抗顔之望。而始陳自引之章。旣未蒙恩遞。適當訊囚之時。他未暇顧。冒沒出肅。仍參賀班。試牌繼下於造庭之日。逃遁不得。奉以竣事。至今思之。無面可顯。今若夤緣一出。不知所以自處。恬然束帶於周行。有若無故者然。實非私分之所敢出。其於涉無忌而壞四維。何哉。難强情勢。今不敢復事煩聒。而仍因蹲冒。斷無其理。玆以冒控衷懇。仰浼崇嚴。伏乞聖明。亟命鐫削臣職。仍治臣瀆擾之罪。以肅朝綱。以幸私義。千萬幸甚云云。答曰。省疏具悉。予豈忽於隄防而有是敎也。
정조 6년
掌令權坪尹㬦。持平曺允大等疏曰。伏以。天休日滋。吉慶川至。太廟薦寶鑑之編。寧考躋世室之尊。事曠禮殷。聖孝彌光。乃於是日。特降元子定號之命。國本永固。縟儀克行。此實宗社無疆之福。臣民慶忭。曷有其極。仍伏念。臣等於日昨。伏聞有鄭妻出陸之命。而旋因喉院之繳納。不爲頒布。竊幸天聽之轉環。無所事於更爭矣。今伏見大僚聯箚之批。以先朝之鍾愛。孝廟之傳敎爲諭。臣等奉讀未半。不覺涕淚之逬流。而鄭妻之罪。於是乎尤不宜一刻容貸也。噫。渠若有一分人心。仰惟先大王愛育之恩。復感我殿下遹追之孝。亦何忍逞毒於代聽之日。合謀於射天之賊。幾危我聖躬。幾覆我宗社哉。思之及此。非但臣民之所共讎。乃是天神之所必誅也。尙今容息於近島。已是失刑之大者。今因曠典。遽使出陸。則其可謂國有法而朝有臣哉。雖以管蔡言之。當其未獲罪也。文王亦豈不愛之。而及其惡極罪著之後。周公不敢以文王之所愛。而有所容恕。此周公之達孝。所以體文王之遺意。討宗社之亂賊。今日殿下之所以處鄭妻者。當法周公而已。至於世龍之妻。不過緣坐之罪耳。若使鄭妻。罪同龍妻。則臣等何敢不奉承德意。以光聖孝。而其於罪之魁惡之首。恩不可以廢義。私不可以掩公者。明矣。以殿下仁孝之德。雖欲曲貸。而爲今日臣子者。豈忍奉行此敎。使不共戴之賊。偃然生出於海島之外哉。殿下只因私義之爲重。不念王法之難撓。此臣等所以仰屋竊歎。憂憤欲死者。臣等謂亟寢鄭妻陸置之命。仍允三司之請。以洩神人之憤。斷不可已也。今此邦慶。前古所無。霈澤旁流。無微不被。歡欣蹈舞之聲。洋溢國中。臣子之於此時。孰不欲仰承聖敎。導揚和氣。而若夫事關隄防。義重懲討者。不問輕重。一例疏釋。則亂賊何以知懼。王章何以得伸。臣等向於聯箚。不得不略有所論列。而誠意淺薄。未蒙兪音。玆不勝憂慨之極。更此齊聲仰龥。伏願殿下。益加三思。亟收成命。以杜亂萌。以存王綱焉云云。省疏具悉。都憲批悉諭矣。
정조 6년
正言權以綱疏曰。伏以。寶鑑編成。克行親獻之擧。世室儀定。聿修不祧之禮。繼以有元子定號之命。再臨法殿。荐擧賀儀。臣民慶忭。曷有其極。今此旁流之惠霈。實是無前之曠典。而至如極惡大憝之類。決不可混入於曠蕩之中矣。惟彼鄭妻之罪。豈容一日假息於覆載之間哉。危逼聖躬。沮遏大策。梟獍之腸。鬼蜮之謀。此誠亘古今通天地之巨魁凶慝也。三司之論。七載相持。而特以我殿下。仰體先大王鍾愛之聖意。姑屈王章。薄竄海島。凡有血氣之倫者。孰不切齒腐心。欲食其肉。而今當疏盪之時。遽有出陸之命。噫嘻。痛矣。此何擧也。名在罪籍之類。苟非深重。則雨露之澤。固宜均沾。而在下者。亦當奉承之不暇矣。逆如鄭妻。凶如鄭妻。而豈可視同流配之罪。循例竝論於減等之典耶。此非但隄防蕩然。有乖必誅之義。關係甚重。實多難言之憂。儻殿下念及於此。不待臣言之畢。而必有反汗之敎矣。伏乞聖明。更加三思。亟寢鄭妻陸地移置之命焉云云。省疏具悉。都憲批悉諭矣。
정조 6년
獻納金翊休疏曰。伏以。天佑東方。休慶滋至。薦寶鑑於太廟。而先烈丕闡。躋寧考於世室。而聖孝冞光。迺於大庭愛賀之日。特降元子定號之命。國本永固。縟儀克擧。此實宗社億萬年無疆之休。帀城含生。孰不歡欣蹈舞。而臣於是時。猥叨從班。獲覩盛擧。攢祝之㶩。尤倍他人。仍伏念。臣於臺地。卽一僨誤之蹤。夫豈有一分堪承之勢。而帳殿訊囚。懲討是急。賀庭呼嵩。歡忭自切。冒沒隨行。亦已踰月矣。狗馬賤疾。越添於冒寒奔走之餘。頭目眩暈。胸腹牽刺。咳喘陡劇。食飮全癈。委身床席。蠢動不得。以此病狀。時月之內。萬無束帶供職之望。玆敢疾聲。仰籲於天地父母之前。伏乞聖慈。俯垂鑑諒。特遞臣所帶之職。以延殘喘。仍治臣瀆擾之罪。以肅朝綱。千萬幸甚。臣於請急之章。不宜拖及他說。而憂憤所激。敢此附陳焉。今當邦慶無前。霈澤旁流。曠蕩之仁恩。孰不欽仰。而若其罪犯甚大。關係至重者。決不可混入宥釋之中。故臣猥隨諸臺之後。敢效還寢之請。而誠淺辭拙。未蒙允兪。抑塞憂歎。庸有其極。噫。彼鄭妻之元惡大憝。實是亂賊之窩窟也。凶逆之根柢也。七年聲討。一味靳持。假息近島。久屈邦憲。而未有能碎首天陛。亟行王章。乃反沁沁泄泄。尙與此賊。共戴一天。是固群下之罪。今當用刑之期。復申正法之請。以除君父之讎。以洩神人之憤。此其時也。而陸地移置之命。出於擧國群情之外。臣不勝萬萬憂慨之至。第伏聞喉院旋有繳納之擧。故姑未敢爭執。以俟成命之收還矣。迺者相臣儒臣。相繼陳箚。批旨之下。尙靳允許。噫嘻。此何擧也。古今天下。寧有危逼聖躬。罪關宗國之元凶劇逆。終不伏法。乃反出陸者乎。隄防自此不嚴。凶孽亦將生心。思之及此。不覺髮豎而膽掉也。凶如鄭妻。逆如鄭妻者。不可比同於世龍妻連坐之罪。則蓋長太平之誅。舍此賊奚施哉。有大慶疏釋之典。雖不得不施。罪著惡逆。誅討之章。亦不容少忽。伏願聖明。更加三思。亟寢鄭妻出陸之命。特允三司按法之請焉云云。省疏具悉。都憲批悉諭矣。
정조 6년
持平李思祚疏曰。伏以。天開景運。百祿咸湊。列朝之寶鑑親上。寧考之世室預定。乃於法殿受賀之日。誕頒元子定號之命。聖孝彌光。國本永固。此誠我東方億萬年無疆之休。臣於此際。獲忝從班。幸覩盛儀。區區蹈忭之忱。曷有其極。仍伏念。邦慶無前。霈澤旁流。疏釋之曠蕩。固仰好生之德意。而至若罪犯惡逆。事涉隄防者。初不可擬議擧論也。決矣。臣昨隨諸僚之後。仰請成命之還寢。而言未上格。竟靳一兪。此莫非臣辭拙誠淺之罪。而至若鄭妻出陸之敎。尤不勝驚惑憤惋之至。噫嘻。痛矣。此賊之千罪萬惡。罄竹難寫。而群凶之窩窟。諸逆之根柢。罔非此賊之所煽倡者。至今之共戴一天。已切神人之同憤。今此出置之典。便同量移之勘。噫嘻。此何命也。此何事也。臣旣伏見傳敎下者。不覺骨靑而心寒。卽欲瀝血仰籲。期於得請。而再昨齊會闕下之際。得聞院批繳還。處分未下之報。不敢徑先煩聒。遽然相率退歸矣。及見大僚箚批。玉堂諫院之疏槪。始知臣昏謬稽滯之罪。無以自逃。惶愧之極。靡所容措。玆敢短章申懇。悉暴情實。伏願亟寢鄭妻出陸之命。仍治臣不職之罪。以警具僚焉云云。省疏具悉。都憲批悉諭矣。
정조 6년
大司諫申應顯疏曰。伏以。天佑宗祊。吉慶川至。寶鑑成一統之書。太廟行親上之儀。事曠前古。慶溢寰宇。而乃於臨殿受賀之日。亟擧英考不祧之禮。又降元子定號之命。上告下布。縟儀載擧。懽欣蹈舞。中外惟均。而況臣忝在從班。獲覩盛儀。區區抃賀之㶩。有倍他人。仍伏念。鄭妻之罪惡何如。關係何如。諸賊之窩窟也。群凶之根柢也。黜置近島。已極失刑。而今因霈澤之旁流。忽命陸地之移處。如此則倫常將何以樹也。法紀將何以立也。無倫無法。而國豈爲國。殿下雖以先王之鍾愛爲敎。而鍾愛卽我先王止慈之私情也。倫常法紀。卽我先王五十年所扶植彰明者也。不可以此而屈彼也。決矣。傳旨雖因喉院之繳還。留中不下。而殿下初何發此萬萬過當之敎耶。成湯之改過不吝。終不如文王之不諫亦入。顔子之不貳過。終不如孔子之不踰矩。大臣以此陳箚。終靳還寢之命。此豈臣所望於聖明也哉。伏願殿下。念彝倫之不可不明。察凶逆之不可不誅。亟寢出陸之敎。夬從三司之請焉。臣於尹宣擧父子復官之命。又有所訝惑者。我肅廟丙申處分。昭如日星。可以建天地而不悖。俟百世而不惑。而惟我聖上。洞見義理之源。深軫繼述之道。乃於舊甲之重回。特下光明之處分。前聖後聖。其揆一也。光前裕後。可以永有辭於天下後世。而豈意今日。因此曠蕩之典。遽下復官之命乎。其爲貽聖德之累。缺士林之望。爲如何哉。大臣三司。迭上箚本。爭請收還。則恐不可以皆以處分之過中知之爲敎也。伏願聖明。亟寢尹宣擧父子復官之命。以光聖德。以幸斯文。千萬幸甚云云。省疏具悉。已諭右相批矣。
정조 6년
應敎徐有成。校理李喆模徐美修。副校理李魯春。修撰李度謙等疏曰。伏以。天佑宗祊。吉慶川至。列聖朝寶鑑祗獻。先大王世室預定。旣正元子之號。仍擧大庭之賀。我東方億萬年無疆之休。實基於此。臣民懽忭。大小同情。仍伏念。臣等於尹宣擧父子復官之命。竊有所訝惑者。洪惟我肅宗大王丙申處分。磊落光明。如揭日星。可以建天地不悖。俟百世不惑。而惟我聖上卽位初年。洞見義理之源。深軫繼述之圖。首以斯文事。爲急先務。明示好惡。大正是非。以其年則同一丙申也。以其處分則前後一揆也。猗歟。大聖人所作爲。出尋常萬萬。足以永有辭於天下後世矣。臣等欽仰感歎。竊幸倫彝之賴以不墜。吾道之由是增光矣。夫何復官之命。忽下於今日。臣等相顧愕眙。誠莫曉聖意之攸在也。當此國有大慶之日。曠蕩之典。豈不甚盛矣。而若其義理是非之大關係。垂萬代而不可變者。則雖以人主之尊。有不可弛張於其間也。明矣。況殿下遵先裕後之道。其豈可捨百年已定之論。啓世道無窮之憂。若是其無難也耶。伏願聖上。穆然深思。惕然改圖。亟寢尹宣擧父子復官之命。以幸斯文。以光聖德焉。臣等職忝論思。目見過中之擧。愚衷所激。不容泯默。玆敢別構一疏。相率仰籲。惟聖明垂察焉云云。省疏具悉。已諭右相批矣。
정조 6년
司諫朴聖泰。正言權裕等疏曰。伏以。天休日滋。吉慶川至。禮成獻書。賀騰盈庭。躋寧考不祧之享。擧元子定號之儀。八域含生。蹈舞惟均。臣等適於此際。獲忝邇班。仰覩盛擧。其所歡忭之忱。萬倍他人。臣等卽伏見政目下者。乃有尹宣擧父子復官之命。臣等相顧愕眙。莫曉聖意之攸在也。噫。我肅考丙申處分。至嚴至正。昭如日星。而歲回舊甲。我殿下又下傳敎。辭旨鄭重。義理愈著。此實出於繼述之盛意。前聖後聖。其揆一也。凡在瞻聆。莫不欽仰。則今此復官之命。又何爲而下也。顧今宗國啓盤泰之運。帀域霈雨露之澤。疏釋之典。宜其寬大。則豈不仰體我聖上德意之不暇。而此則斯文之關係。何如。前後之處分。又何如。今忽不少留難。遽爾同置於曠蕩之中。其爲貽聖德之累。缺士林之望。當復如何哉。伏乞聖明。更加三思。亟收成命。以光聖德。以幸斯文。千萬幸甚云云。省疏具悉。已諭右相批矣。仍傳曰。今番處分。非前後有殊。一一賜批。予意亦有在焉。今以後互相紛聒。是豈美事。政院知悉。依年前傳敎。無論同異之說。此等之章。切勿捧入。亦勿呼望。
정조 6년
壬寅十二月初十日午時。上御誠正閣。禮房承旨入侍時。右承旨林錫喆。記事官趙衍德。記注官金鳳顯。別兼春秋鄭東浚。以次進伏訖。上曰。吏曹判書入侍事。分付。賤臣承命出。與金華鎭偕入進伏。上曰。先朝初年。曾有書題差出之事。此是在前罕有之事。今番必援舊例。以爲擬入。可也。華鎭曰。內局書員。亦有承傳者。當竝擬乎。上曰。內閣書吏。吏曹執吏。亦有承傳者矣。華鎭曰。當依此擧行矣。上曰。都政何當爲之乎。華鎭曰。姑未的知在何日。而元窠之不足。幾至十五窠。故事甚難便矣。上曰。初入仕爲幾窠乎。華鎭曰。爲十餘窠矣。命華鎭先退。上曰。稟事閣臣入侍。賤臣承命出。與徐有防偕入進伏。上曰。書題五窠。今當差出。而一窠以閣吏差出。好矣。有防曰。誠好矣。上曰。俄於吏判已有下敎矣。命退。諸臣以次退出。
정조 6년
兼都承旨嚴璹坐。行左承旨徐有防內閣直。右承旨李在學坐。左副承旨林錫喆坐。右副承旨朴天行坐直。同副承旨柳誼坐直。注書李祖承病趙衍德病。假注書李敬行仕直。事變假注書馬思人仕。
정조 6년
傳于柳誼曰。受由摠管許遞。前望單子入之。
정조 6년
副摠管前望單子入之。李世奭落點。
정조 6년
傳于柳誼曰。副摠管李世奭。本職許遞。
정조 6년
傳于朴天行曰。禮房承旨入侍。
정조 6년
承旨前望單子入之。徐有防李在學落點。
정조 6년
傳于柳誼曰。奉審承旨入侍。
정조 6년
傳于柳誼曰。吏曹褒貶坐起在明云。郞官不可不備員。拿處郞官。纔命付過放送。使之卽爲謝恩。未差之代。前望單子入之。待下批同爲謝恩。仍令待明朝參坐。
정조 6년
吏曹佐郞前望單子入之。趙興鎭落點。
정조 6년
以文科殿試處所取稟。傳于柳誼曰。仁政殿爲之。
정조 6년
以黃海監司關西領運差使員狀啓。傳于柳誼曰。依狀請施行事。分付。咸從倅之許久留待他境。必有民弊。嚴飭地方官。使之各別守護。關西差使員。卽爲還官事。分付。
정조 6년
李在學。以都摠府言啓曰。新除授副摠管李世奭。時無職名。令該曹口傳付軍職。何如。傳曰。允。
정조 6년
兵曹口傳政事。行副司直李世奭。
정조 6년
柳誼。以成均館官員。以大司成意啓曰。傳敎內。初欲命官試取。俄聞大臣所奏。此果無妨。殿試以十三日退行。如是則鄕外儒武艱食之弊。不可不念。方外儒生中。進士則付上齋食堂。幼學則付寄齋食堂。不拘額數爲之。自明日招入泮中。設食堂事。分付成均館。數爻及形止。仍令本館草記事。命下矣。臣謹依聖敎。鄕儒之留接方外者。今方一一招集。使之同參食堂。而今日朝食堂元數一百六十四人內。鄕儒進士之入參者。爲二十四人。幼學之入參者。爲三十二人。而此外鄕儒。則勿論進士幼學。連爲招入之意。敢啓。傳曰。此後加入爲幾人。不願入爲幾人乎。今番初試。鄕儒通計恩賜。爲百三十餘人。則參食堂之數。如是零星。何也。或因未及聞知而然乎。更爲草記。
정조 6년
柳誼。以兵曹言啓曰。五衛將徐有和。素患痰癖之症。當寒添劇。時月之內。萬無起動供職之望。呈狀乞遞。宿衛輪番之任。不可久曠。今姑改遞。何如。傳曰。允。
정조 6년
柳誼。以兵曹言啓曰。在前春塘臺儒生製述時。布帳外排立軍。以弘化門集春營廣智營三處入直軍。各留十名。出用事定式。而今番柑製時。布帳闊大。故弘化門入直軍及外各營入直軍各留十名。盡爲出用。金虎門入直軍五十名。亦爲出用矣。今此殿試時。入場儒生。比柑製數少。布帳外排立軍。依定式磨鍊乎。敢稟。傳曰。聞已例設文試於殿庭。武試於春臺云云。若此則可以除弊。依此知悉擧行。
정조 6년
柳誼。以刑曹言啓曰。卽伏見洪忠監司金文淳。全羅監司朴祐源啓本。則康翎縣囚推罪人元成大。以毁墳未至棺罪。去十一月十九日。徒三年到配於堤川縣。懷仁縣囚推罪人金興道。以私掘露棺罪。去十一月十六日。流三千里到配於興陽縣矣。元成大金興道等到配。俱在赦前。而該道冬等徒流案。未及修來。到配啓本。今纔啓下。故頃日疏放別單。不得抄錄。而元成大則係是徒年。當此大霈之日。自在應放之科。放送。金興道則罪係露棺。律是流配。恐不可一例擧論。仍配。何如。傳曰。允。金興道一體放送。信川金福龍之遺漏。浩汗文書。未及照檢。不是異事。卿等勿待罪。此後此等之類。隨聞見。這卽草記。可也。
정조 6년
柳誼。以義禁府言啓曰。鞫廳罪人亨夏天湜德相等三賊外。晝則解枷。夜則着枷事。命下。而頃因下敎。貞采沈。晝解夜着。瑞集晝夜解枷矣。煥程煥億等。依下敎。晝則解枷。夜則着枷之意。敢啓。傳曰。知道。
정조 6년
禁府啓目。李魯春更招云云。判付問目內辭意。反覆嚴問。則其所納招。全事粧撰。終不直陳。揆以紀綱。極爲可駭。所當請刑是白乎矣。曾經侍從。勿爲請刑。旣有先朝受敎。上裁。何如。判付啓。付過放送。
정조 6년
知義禁鄭昌聖。同義禁任希曾等疏曰。伏以。凡諸罪人之疏放。必待傳旨之啓下者。雖是常典。或因特敎。時急擧行。則不待傳旨。先爲草記。亦多古例。故日昨賓廳錄囚之時。傳敎蒙放者。喉院旣已頒下。又以草記之捧入。而承宣承命在座。臣等少不疑慮。連爲修啓。鱗次行會於各道矣。今日籌坐。始聞物議。皆以臣等之不待傳旨啓下。矇然奉行成命爲咎。於是乎臣等之忙後錯了。因循謬例。自陷於溺職之科。在所難免。又況臺啓方張之類。混同疏放。實是前所未有之事。數次爭執。未蒙允兪之音。畢竟承奉。實多恇擾之罪。尙今追思。慙惶無措。豈可以遂事之勿說。不恤公議之可畏哉。方擬聯章自劾之際。以吏郞更招事。有次堂開坐之命。而不敢爲冒當之計。玆以相率陳籲。冀被威罰。一以示古規之不可壞。一以戒法官之失其職。不勝萬幸云云。答曰。省疏具悉。所辭過矣。卿等勿辭行公。
정조 6년
壬寅十二月十一日辰時。上御誠正閣。禮房承旨入侍時。右承旨林錫喆。假注書李敬行。記注官金鳳顯。別兼春秋徐龍輔。二直提學徐有防。以次進伏訖。上曰。兼史出去。敦寧都正入侍事。分付。鳳顯承命出。與徐鼎修偕入進伏。命書傳敎曰。右副亦是監印之人。許遞。前望單子入之。上曰。新除授承旨。牌招察任。出榻敎上曰。旣以二直提學爲承旨。右承旨先退。可也。錫喆承命退出。命書傳敎曰。右副承旨馳詣宗廟。奉審摘奸以來。命退。諸臣以次退出。
정조 6년
壬寅十二月十一日申時。上御誠正閣。奉審承旨入侍時。右副承旨朴天行。假注書李敬行。記注官金健修金鳳顯。以次進伏訖。上曰。爾詣宗廟。奉審摘奸而無頉乎。天行曰。然矣。上命讀奏祭報府。命書鄭昌聖等疏批。命書傳敎曰。雖已賜批。此時金吾堂上。不可不備員。知義禁鄭昌聖。同義禁任希曾竝許遞。命書傳敎曰。未下直閫帥守令。使之催促辭朝。命退。諸臣以次退出。
정조 6년
兼都承旨嚴璹坐。行左承旨徐有防坐。右承旨李在學坐直。左副承旨林錫喆坐。右副承旨朴天行坐直。同副承旨柳誼坐。注書李祖承仕趙衍德仕直。事變假注書馬思人仕。
정조 6년
傳于朴天行曰。明日武殿試分所設行。然後可及唱榜。丹楓亭分所爲之。預令以此知悉。
정조 6년
傳于朴天行曰。明日武殿試分所時命官。鄭判府事進去。
정조 6년
朴天行啓曰。明日親臨文科殿試時。兩司侍臣。無進參之員。除在外外。未肅拜呈告人員。竝待開門牌招。何如。傳曰。竝許遞。今日政差出。
정조 6년
朴天行啓曰。明日文科殿試時。兩司侍臣。不可不備員。今日政。新除授臺諫。待下批牌招。何如。傳曰。允。
정조 6년
兵曹口傳政事。副司果曺允大。
정조 6년
傳于李在學曰。未試各等中。最久一等射放。欲於今日內畢試。而因日暮。銃技全不試取。明日丹楓亭分所處。當先試。去辛丑春等武藝廳鳥銃試記。自兵曹修整待令。以此意言于分所命官。仍令諸試官知悉。殿座開場後。分所試官。一體試放事。申明知委。
정조 6년
有政。吏批。行判書金華鎭進。參判李在協試官進。參議沈豐之試官進。右承旨李在學進。以洪彦喆爲司諫。姜彝正宋銓爲掌令。李馨德李羽逵爲持平。金夢華爲獻納。崔烜徐配修爲正言。李太亨爲副校理。鄭一祥爲知義禁。洪檢爲同義禁。趙讓鎭爲兵曹佐郞。徐有成爲中學敎授。坡州牧使許𡨶。仍任事。承傳。書題單朴德起。
정조 6년
兵批。判書徐有隣進。參判沈念祖病。參議鄭啓淳入直進。參知趙鼎鎭病。右副承旨朴天行進。以李延喆爲宣傳官。李時秀爲曹司衛將。申大億爲五衛將。副司直尹履相單付。
정조 6년
以武科殿試參考官南玄老牌不進罷職傳旨。傳于朴天行曰。只推。
정조 6년
柳誼。以內醫院官員。以都提調提調意啓曰。醫官差下啓目判付內。差代二人。未知術業之優劣人地之如何。更良指一回啓事。命下矣。李完白朴明遂。術業人地。無甚差等。就原啓目中次第。金光顯加資代以李完白差下。何如。傳曰。允。
정조 6년
嚴璹。以吏曹言啓曰。新除授刑曹正郞徐邁修。中學訓導高克忠。除拜後過限未肅拜。竝依例改差。何如。傳曰。允。
정조 6년
柳誼。以訓鍊都監言啓曰。明日春塘臺親臨武科殿試時。依兵曹啓下節目。金虎門軍七十五名。弘化門軍七十五名。除出一百名。以出番把摠柳鎭茂。哨官金守剛率領。觀豐閣前路排立作門。五十名。出番哨官丁彙泰率領。各門及春塘臺下排立。而事畢後。待標信還入直之意。敢啓。傳曰。知道。
정조 6년
林錫喆。以義禁府言啓曰。本府都事閔廷桓。拿囚之意。敢啓。傳曰。知道。
정조 6년
林錫喆。以義禁府言啓曰。今秋冬等本府郞廳褒貶等題。當爲磨鍊以入。而堂上二員有闕。不得備員。令政院稟旨差出。以爲備員開坐。何如。傳曰。允。
정조 6년
林錫喆。以刑曹言啓曰。因義禁府啓辭。大逆不道罪人仁邦妻大阿只。全羅道康津縣古今島爲婢。子東伊。以年未滿免絞。靈巖郡楸子島爲奴。女於仁連伊。康津縣薪智島爲婢。姪子英伊。慶尙道泗川縣流三千里安置。而令刑曹押送配所事。命下矣。罪人大阿只等。時囚谷山獄云。令道臣卽爲發配後啓聞事。發關分付之意。敢啓。傳曰。知道。
정조 6년
林錫喆。以刑曹言啓曰。因京居金允明擊錚。曹啓目判付內。係是京司訟理。卿其從公處決後。草記事。命下矣。玆事係是良賤辨別。而取考彼此戶籍。則金允明上典李晦章戶籍中。允明外曾祖有連及外祖日碩。以谷山逃奴載錄。日碩則戶籍中。其妻以良女李召史載錄。而考其年歲。卽是辛亥以前奴良妻所生。則日碩所生。當爲晦章之奴婢。而謹按續大典。則良妻所生。事在六十年以前者。有勿聽之文。今此李晦章之推奴。已過六十年之後。則揆以法文。自在勿施之科。故日碩所生等。依法典從良決給。李晦章處。更勿侵責事。嚴飭退送之意。敢啓。傳曰。知道。
정조 6년
壬寅十二月十二日巳時。上御誠正閣。都承旨入侍時。兼都承旨嚴璹。記事官李祖承。兼春秋曺喜有金鳳顯。以次進伏訖。上曰。昨日褒貶。是卿所兼提調衙門耶。璹曰。然矣。上曰。何院何署乎。璹曰。掌樂院及掌苑署矣。璹曰。明日中宮殿誕日問安時。仁政殿庭。例爲朝廷班。而旣値殿座。他無推移之所。以明政殿庭爲之。似爲穩便。故敢此仰達矣。上曰。不必以明政殿庭移設班次。此用殿座例。以仁政門外爲之。可也。璹曰。臣以本職之有拘。久未承候矣。聖候近已快復。臣不勝忭幸之忱矣。上曰。六君子湯。旣有待下敎煎入之命矣。自今日煎入。可也。命退。承史以次退出。
정조 6년
壬寅十二月十二日巳時。上御暎花堂。內試射入侍時。行左承旨徐有防。檢校直閣徐鼎修。記事官趙衍德。記注官金健修金鳳顯。以次進伏訖。上曰。內乘別軍職宣傳官。當以次試射。春等先爲設行事。分付。內乘任嵂等。以次應射。上曰。鄭學畊李身敬。使照羅赤。同唱新來。可也。進退數帀訖。命書傳敎曰。去壬寅春等別軍職內試射時。別軍職李延弼。三巡十二分居首。令該曹陞品職調用。又命書傳敎曰。去壬寅春等內乘內試射時。居首內乘鄭學畊。直赴殿試。又命書傳敎曰。去壬寅春等宣傳官內試射時。居首南行宣傳官李身敬。直赴殿試。上曰。兩新恩出去時。各給內吹三絃。使之歸家。可也。命書傳敎曰。西原營將李延弼。遞付京職。又命書傳敎曰。去辛丑冬等別軍職內試射時。別軍職李潤彬。柳葉箭一巡五中。事當依例加資。而資歷尙淺。今番都政。陞品職調用。又命書傳敎曰。去辛丑夏等武藝廳內試射時。武藝廳兼司僕金光泰。柳葉箭一巡三中四分。兼司僕李大興。騎芻一次三中。竝依例直赴殿試。上曰。入格宣傳官。以受賞次。來待差備事。分付。命書傳敎曰。訓局將校之差備擧行中。月刀次知勞苦。係是無前之疊役。禁營將校之貳極門把守。亦是無前之苦役。當此同慶之日。宜有酬勞之典。其中閑良除初試。明日殿試。末端許赴。卽爲捧單事。分付。又命書傳敎曰。明日武所分所時。試所承旨。同副承旨柳誼進去。又命書傳敎曰。明日丹楓亭武所分所時。知中樞府事具善復。行副司直李柱國。五衛將金履禧。行副護軍李潤慶。副校理李喆模。宣傳官安橚加差。又命書榻敎曰。進御加減六君子湯。自今日煎入。命退。諸臣以次退出。
정조 6년
行都承旨吳載純坐。行左承旨徐有防坐。右承旨李在學坐直。左副承旨徐鼎修坐。右副承旨林錫喆坐。同副承旨朴天行坐直。注書李祖承仕趙衍德仕直。事變假注書馬思人仕。
정조 6년
大殿王大妃殿惠慶宮。奎章閣政院玉堂口傳問安。答曰。知道。
정조 6년
傳于朴天行曰。侍衛軍兵毛具。
정조 6년
傳于林錫喆曰。在外侍臣許遞。前望單子入之。
정조 6년
臺諫前望單子入之。司諫權。掌令朴宗來。持平李羽晉。獻納李昌漢。正言李益運落點。
정조 6년
傳于林錫喆曰。政官牌招開政。近日刑曹。有審理事。堂上不可一日曠官。刑曹判書之代。今日政差出。
정조 6년
有政。吏批。行判書金華鎭進。參判李在協試官進。參議沈豐之試官進。右承旨李在學進。以嚴璹爲刑曹判書。
정조 6년
兵批。判書徐有隣進。參判沈念祖病。參議鄭啓淳入直進。參知趙鼎鎭病。同副承旨朴天行進。以任聖說爲宣傳官。朴基豐具綜爲五衛將。柳孝源吳毅常爲宣傳官。副司直鄭一祥單付。
정조 6년
承旨前望單子入之。吳載純落點。
정조 6년
傳于林錫喆曰。科次入侍。
정조 6년
李在學啓曰。武所試官趙鼎鎭。時無職名。令該曹口傳付軍職。何如。傳曰。允。
정조 6년
以掌令宋銓牌不進罷職傳旨。傳于朴天行曰。只推。
정조 6년
兵曹參知前望單子入之。金宇鎭落點。
정조 6년
李在學。以兵曹言啓曰。今日殿座時。本曹堂上侍衛。當爲備員。新除授參知金宇鎭。卽爲牌招。以爲進參之地。何如。傳曰。允。
정조 6년
壬寅十二月十三日辰時。上御仁政殿。殿試入侍時。兼都承旨嚴璹。行左承旨徐有防。右承旨李在學。左副承旨林錫喆。右副承旨朴天行。同副承旨柳誼。記事官李祖承趙衍德。別兼春秋徐龍輔鄭東浚。以次侍立。上具翼善冠衮龍袍。乘輿出仁和門詣仁政殿。通禮跪請降輿。上降輿陞座。命書傳敎曰。政官牌招開政。上曰。今日雖雪上不至甚。寒矣。李性源曰。然矣。上曰。政官牌去來催促。賤臣承命出傳。上曰。懸題後。當詣武試所。試官行禮。從簡爲之事。分付。有防承命出傳。上曰。刑曹判書望筒。先爲疑入。可也。金華鎭承命出。上曰。武科殿試。今日似難畢試矣。兵曹判書徐有隣曰。直赴人數甚夥然。勢難畢試矣。華鎭跪進刑曹判書望筒。以嚴璹落點。上曰。都承旨今始爲實職矣。璹退出。命書榻敎曰。刑曹判書待下批牌招。又命書榻敎曰。都承旨前望單子入之。賤臣承命出持入。以吳載純落點。又命書榻敎曰。新除授承旨。牌招察任。引儀唱試官以下入就位行四拜禮。試官右議政金熤。漢城判尹鄭昌聖。吏曹參判李在協。參議沈豐之。大司成金憙。應敎徐有成。副司果李敬一等。入就庭行拜禮訖。以次陞殿。熤進前奏曰。日寒如此移時臨殿。不勝悶慮矣。上曰。卿勿過慮焉。熤曰。武試令命官設場。勿爲親臨。宜矣。上曰。當觀勢爲之矣。命納懸題紙。昌聖在協進前。各書箋銘。限未時箋試會試擧人。銘試直赴擧人懸題訖。上降座。通禮跪請乘輿。上乘輿降階。下敎曰。今番欲出策題。而日寒如此。故以箋銘試之。擧子必盡力製進事。分付。在學承命頒諭。命書傳敎曰。日寒如此。入場儒生。療飢或爇火之具勿禁。仍自該房分付兩倉。優給空石。而別坐之意。另加嚴飭。若於殿座後頒紙。則易致遲滯。試所承旨。先詣仁政門外。卽爲頒紙。入殿庭時。各令持入事。一體分付。駕出仁政門。由建陽門。詣春塘臺。通禮請降輿。上降輿陞座。命書傳敎曰。殿座時。侍衛不可不備員。試所進去兵曹堂上許遞。前望單子入之。引儀唱試官以下入就位行四拜禮。試官領敦寧洪樂性。兵曹判書徐有隣。行副司直李敬懋。兵曹參知趙鼎鎭。宣傳官李文德。副司果洪仁浩。訓鍊副正李漢棟。以次入就位行拜禮訖。樂性進前奏曰。日寒愈劇。此時聖體。若何。上曰。無損矣。上曰。騎芻鞭軍。欲爲試藝。而馬路氷滑。似難爲之矣。樂性曰。俄聞將臣言。則實難馳馬云矣。上曰。走馬勿爲待令事。分付。樂性曰。直赴人多得矢數。則當付壯元乎。上曰。原榜人。付之居魁。可也。樂性曰。柳葉箭畢試後。卽爲開講乎。上曰。鄕外武士。想不得熟講。務從闊狹之政。好矣。樂性曰。聖敎宜矣。上曰。矢數執鼓。亦係不輕。屢度有命。尙不擧行。寧有如許紀律乎。當該宣傳官。問名以奏。李晳曰。李文德試官進。李延喆未肅拜。其次李東善矣。上曰。李東善及掌務官拿入。命書榻敎曰。宣傳官李禹道汰去。其代。令該曹口傳擇擬。又命書傳敎曰。未肅拜宣傳官改差。令該曹口傳差出。有隣曰。宣傳官事。旣有言端。敢此仰達矣。承傳宣傳官節目。從當經稟釐正。而前此已滿六朔。且經三品。如朴基豐吳毅常具綜諸人。內外踐歷。俱無所礙。依節目陞資。恐合事宜。而係關恩賞。不敢擅便。何以爲之。敢稟。上曰。然則加資。可也。出擧條有隣曰。連日殿座。侍衛不可不備員。在外五衛將。竝改差。何如。上曰。依爲之。出擧條命開場擧人等。以次應試。命書榻敎曰。武所掌武官。事過後拿處。上曰。文試所易書書吏。多數入場。從速擧行事。分付。賤臣承命出傳。上曰。先試擧人。一邊開講。可也。擧人等。以次進講。上曰。參考官例捧擧人單子。而掌務官不爲擧行。事過後。令兵曹決棍事。分付。賤臣承命出傳。上曰。今已日暮。有難畢試。未試人。皆令明日來待事。分付。宣傳官承命分付。上降座。通禮跪請乘輿。上乘輿出靑陽門。由建陽門。入協陽門。諸臣以次退出。